Απόφαση της Επιτροπής

της 9ης Δεκεμβρίου 2002

για τη θέσπιση προσωρινών προστατευτικών μέτρων σε σχέση με τις εισαγωγές προϊόντων ζωικής προέλευσης για προσωπική κατανάλωση

[κοινοποιηθείσα υπό τον αριθμό Ε(2002) 4873]

(Κείμενο που παρουσιάζει ενδιαφέρον για τον ΕΟΧ)

(2002/995/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 97/78/EΚ του Συμβουλίου, της 18ης Δεκεμβρίου 1997, η οποία προβλέπει τις αρχές που διέπουν την οργάνωση των κτηνιατρικών ελέγχων σε σχέση με τα προϊόντα που εισέρχονται στην Κοινότητα από τρίτες χώρες(1), και ιδίως το άρθρο 22 παράγραφος 5,

την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(2), όπως τροποποιήθηκε τελευταία από την απόφαση 2001/572/ΕΚ(3),

Εκτιμώντας τα ακόλουθα:

(1) Σύμφωνα με το άρθρο 1 παράγραφος 2 της οδηγίας 72/462/ΕΟΚ του Συμβουλίου, της 12ης Δεκεμβρίου 1972, που αφορά τα προβλήματα υγειονομικού και κτηνιατρικού ελέγχου κατά την εισαγωγή βοοειδών, χοίρων, προβάτων και αιγών καθώς και φρέσκου κρέατος ή προϊόντων κρέατος από τρίτες χώρες(4), όπως τροποποιήθηκε τελευταία από τον κανονισμό (ΕΚ) αριθ. 1452/2001(5), το κρέας και τα προϊόντα κρέατος που αποτελούν μέρος των προσωπικών αποσκευών των ταξιδιωτών και προορίζονται για την προσωπική τους κατανάλωση ή τα οποία στέλνονται ως μικρά πακέτα σε ιδιώτες για μη εμπορικούς σκοπούς εξαιρούνται, υπό ορισμένους όρους, από το πεδίο εφαρμογής αυτής της οδηγίας.

(2) Το άρθρο 8 παράγραφος 2 του κεφαλαίου III της οδηγίας 91/494/ΕΟΚ του Συμβουλίου(6), όπως τροποποιήθηκε τελευταία από την οδηγία 1999/89/EΚ(7), ορίζει ότι οι όροι υγιεινής των ζώων που διέπουν το ενδοκοινοτικό εμπόριο και τις εισαγωγές φρέσκου κρέατος πουλερικών από τρίτες χώρες, που προβλέπονται από την εν λόγω οδηγία, δεν ισχύουν για το κρέας πουλερικών που αποτελεί μέρος των προσωπικών αποσκευών των ταξιδιωτών και προορίζεται για την προσωπική τους κατανάλωση ή στέλνεται σε μικρά πακέτα σε ιδιώτες.

(3) Το άρθρο 1 παράγραφος 3 της οδηγίας 92/45/ΕΟΚ του Συμβουλίου(8), όπως τροποποιήθηκε τελευταία από την οδηγία 97/79/ΕΚ(9), που αφορά τα υγειονομικά προβλήματα και τα προβλήματα υγειονομικού ελέγχου σχετικά με τη θανάτωση άγριων θηραμάτων και την εμπορία του κρέατός των δεν ισχύει για τις εισαγωγές μικρών τροπαίων ή για μικρές ποσότητες θανατωμένων θηραμάτων που μεταφέρονται από τους ταξιδιώτες.

(4) Το άρθρο 3 παράγραφοι 1 και 2 της οδηγίας 97/78/EΚ προβλέπει ότι τα κράτη μέλη πρέπει να μεριμνούν ώστε κανένα φορτίο από τρίτη χώρα να μην εισέρχεται στην Κοινότητα μέσω ενός συνοριακού σταθμού επιθεώρησης χωρίς να έχει υποβληθεί στους κατάλληλους κτηνιατρικούς ελέγχους. Εντούτοις, σύμφωνα με το άρθρο 16 αυτή η διάταξη δεν ισχύει, υπό ορισμένους όρους, κατά συνέπεια τα κράτη μέλη πρέπει να οργανώνουν ελέγχους σε άλλα σημεία εισόδου για να διασφαλίζεται ότι τα προϊόντα που δεν πληρούν αυτούς τους όρους θα εισέρχονται μόνον από αυτούς τους συνοριακούς σταθμούς επιθεώρησης.

(5) Τα σημεία εισόδου στα κοινοτικά σύνορα όπου φτάνουν επιβάτες και δέματα από τρίτες χώρες υπερβαίνουν αυτά που έχουν εγκριθεί ως σταθμοί επιθεώρησης. Εντούτοις, αποτελεί ευθύνη των αρμοδίων αρχών κάθε κράτους μέλους να διασφαλίσει ότι οι ταξιδιώτες, οι επιβάτες ή τα πρόσωπα που είναι υπεύθυνα για τα φορτία θα γνωρίζουν και θα συμμορφούνται προς τους σχετικούς κοινοτικούς κανόνες που ισχύουν για τα μη εμπορικά φορτία προϊόντων ζωικής προέλευσης.

(6) Η απόφαση 93/13/EΟΚ της Επιτροπής(10) προβλέπει τις διαδικασίες κτηνιατρικών ελέγχων στους μεθοριακούς σταθμούς επιθεώρησης σε σχέση με τα προϊόντα που προέρχονται από τρίτες χώρες. Το άρθρο 5 προβλέπει ως ανώτατο βάρος το ένα χιλιόγραμμο για την εξαίρεση από τους συστηματικούς κτηνιατρικούς ελέγχους όσον αφορά τα προϊόντα που προορίζονται για την ανθρώπινη κατανάλωση και κατάγονται από εγκεκριμένες χώρες ή περιοχές των χωρών αυτών. Προβλέπει επίσης κάποιες εξαιρέσεις για μικρά δέματα με ζωικά προϊόντα που εισέρχονται στη Δανία, εκτός των άλλων, από την Γροιλανδία και τα νησιά Φαρόε, καθώς και για ορισμένα ψάρια που εισέρχονται στη Φινλανδία από τη Ρωσία.

(7) Η απόφαση 2002/349/EΚ της Επιτροπής(11) αφορά την κατάρτιση του καταλόγου των προϊόντων που πρέπει να αποτελούν αντικείμενο ελέγχου στους συνοριακούς σταθμούς επιθεώρησης. Εντούτοις, σύμφωνα με το άρθρο 2 οι διατάξεις της απόφασης αυτής ισχύουν με την επιφύλαξη των εξαιρέσεων που προβλέπονται στο άρθρο 16 της οδηγίας 97/78/EΚ.

(8) Όλες οι προαναφερόμενες διατάξεις αποτελούν εξαίρεση από τους κοινοτικούς κανόνες που έχουν ως στόχο την προστασία της υγείας των ζώων από τις μικρές ποσότητες προϊόντων ζωικής προέλευσης που μεταφέρονται ως προσωπικές αποσκευές υπό παρόμοιες περιστάσεις από ιδιώτες όταν εισέρχονται στην Κοινότητα.

(9) Το 1996 αναφέρθηκαν κρούσματα κλασικής πανώλης των χοίρων στη Γερμανία, τα οποία στη συνέχεια προκάλεσαν μία επιδημία στην Ολλανδία. Το 2000 στο Ηνωμένο Βασίλειο διαπιστώθηκαν κρούσματα κλασικής πανώλης των χοίρων. Τα κρούσματα αυτά προκλήθηκαν από στίγματα ιών που δεν είχαν απομονωθεί προηγουμένως στην Κοινότητα.

(10) Ενόψει του κινδύνου εισαγωγής ιών, όπως αποδείχθηκε με την επιδημία του αφθώδους πυρετού που παρατηρήθηκε το 1999 σε ορισμένες χώρες του Μαγκρέμπ, η 33η σύνοδος(12) της Ευρωπαϊκής Επιτροπής για τον έλεγχο της ασθένειας του αφθώδους πυρετού ενέκρινε κατευθυντήριες γραμμές για την αξιολόγηση των κινδύνων. Οι κατευθυντήριες γραμμές αφορούν ορισμένες απειλές που έχουν σχέση με τον τουρισμό και τις μεταφορές, καθώς και με την προετοιμασία μιας ενημερωτικής εκστρατείας για τη μείωση αυτών των κινδύνων. Προτείνεται, εκτός των άλλων, η πραγματοποίηση ενημερωτικών εκστρατειών σε παραμεθόριες περιοχές και η ενίσχυση των ελέγχων όσον αφορά τις αποσκευές των ταξιδιωτών.

(11) Το 2001 μια μεγάλη επιδημία αφθώδους πυρετού ξέσπασε στο Ηνωμένο Βασίλειο και επηρέασε και τρία άλλα κράτη μέλη. Τα κρούσματα προκλήθηκαν από έναν ιό του τύπου O1-PanAsia, ένα στίγμα που δεν κυκλοφορούσε σε καμία από τις τρίτες χώρες από τις οποίες εισάγονταν στην Κοινότητα προϊόντα που προέρχονταν από ζώα τα οποία υπήρχε κίνδυνος να έχουν προσβληθεί από τον εν λόγω ιό.

(12) Τον Δεκέμβριο του 2001 έγινε στις Βρυξέλλες μια διεθνής διάσκεψη σχετικά με την πρόληψη και τον έλεγχο του αφθώδους πυρετού, η οποία κατέληξε στο συμπέρασμα ότι θα έπρεπε να ενισχυθούν οι έλεγχοι σχετικά με τα προϊόντα ζωικής προέλευσης που εισάγονται από τους ιδιώτες.

(13) Το Ευρωπαϊκό Κοινοβούλιο εξέδωσε ένα ψήφισμα στις 13 Ιουνίου 2002 σχετικά με την ασθένεια του αφθώδους πυρετού και το παγκόσμιο πρωτάθλημα ποδοσφαίρου στη Νότια Κορέα ζητώντας από τα κράτη μέλη να ενισχύσουν τους ελέγχους στα εξωτερικά σύνορα και από την Επιτροπή να καταστρώσει μία λεπτομερή στρατηγική με στόχο τη μείωση του κινδύνου μετάδοσης της ασθένειας του αφθώδους πυρετού από τους τουρίστες.

(14) Κρίνεται σκόπιμο να θεσπιστούν διατάξεις ώστε να μπορούν τα κράτη μέλη να ορίζουν και άλλα σημεία εισόδου εκτός των συνοριακών σταθμών επιθεώρησης όπου το κρέας, το γάλα και τα παράγωγά τους που θα μεταφέρονται από τους ταξιδιώτες θα υπόκεινται σε περιορισμούς ή σε ελέγχους, σύμφωνα με τις αρχές που προβλέπει η οδηγία 97/78/ΕΚ εκ μέρους των αρχών που είναι αρμόδιες να πραγματοποιούν τους κτηνιατρικούς ελέγχους ή από την αρχή που είναι εξουσιοδοτημένη προς το σκοπό αυτό.

(15) Λαμβανομένης υπόψη της επιδημιολογικής κατάστασης στον κόσμο σχετικά με τις κυριότερες μεταδοτικές ασθένειες των ζώων οι οποίες μεταδίδονται μέσω προϊόντων που προέρχονται από τέτοια ζώα, περιλαμβανομένης και της ασθένειας του αφθώδους πυρετού, η είσοδος στην Κοινότητα τέτοιων προϊόντων για μη εμπορικούς σκοπούς βάσει των υφισταμένων κανόνων από τρίτες χώρες οι οποίες δεν είναι απαλλαγμένες από τις ασθένειες αυτές συνιστά κίνδυνο για την υγεία των ζώων, ο οποίος αποτελεί τώρα αντικείμενο κατάλληλων νομοθετικών προτάσεων της Επιτροπής(13). Εν αναμονή των προβλεπόμενων τροποποιήσεων της ισχύουσας νομοθεσίας σχετικά με τους κανόνες εισαγωγής κρίνεται αναγκαίο να ληφθούν αμέσως προσωρινά μέτρα διασφάλισης για το σημαντικό περιορισμό των μη εμπορικών εισαγωγών προϊόντων ζωικής προέλευσης, καθώς θεωρούνται ως ο μόνος αποτελεσματικός τρόπος για την παρεμπόδιση της διάδοσης σημαντικών ζωικών ασθενειών στην Κοινότητα απ' αυτές τις εισαγωγές.

(16) Διάφορα κράτη μέλη άρχισαν να εφαρμόζουν ειδικά μέτρα ελέγχου στα σύνορά τους και ζήτησαν από την Επιτροπή να ενεργήσει ώστε να εναρμονισθούν έστω και κατ' ελάχιστο αυτά τα μέτρα.

(17) Για το λόγο αυτό κρίνεται σκόπιμο να προσδιορισθούν και να περιορισθούν ακόμη περισσότερο οι τύποι και οι ποσότητες των προϊόντων ζωικής προέλευσης που μπορούν να υπαχθούν στην απαλλαγή από τους κτηνιατρικούς ελέγχους που αφορούν τις εμπορικές εισαγωγές, ώστε να μη δημιουργηθούν σημαντικοί κίνδυνοι για την υγεία των ζώων. Εν αναμονή της έγκρισης λεπτομερέστερων κανόνων κρίνεται επίσης σκόπιμο να προβλέπεται ότι οι έλεγχοι αυτοί θα οργανώνονται από τα κράτη μέλη στα σχετικά σημεία εισόδου στην Κοινότητα βάσει των αρχών που προβλέπει η οδηγία 97/78/ΕΚ. Παράλληλα, όμως, θα πρέπει να ληφθεί υπόψη η ανάγκη προσαρμογής αυτών των αρχών στο μη εμπορικό χαρακτήρα αυτών των εισαγωγών και να διασφαλισθεί ότι θα ενημερώνονται οι ταξιδιώτες σχετικά με αυτούς τους ελέγχους.

(18) Κρίνεται επίσης σκόπιμο να προβλέπεται η τακτική αναθεώρηση των μέτρων που προβλέπει η παρούσα απόφαση με στόχο την επικαιροποίησή τους κάθε φορά που θα εγκρίνονται οι προτεινόμενοι νέοι κανόνες εισαγωγής.

(19) Τα μέτρα που προβλέπει η παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Αναστέλλεται η εφαρμογή των ακόλουθων διατάξεων:

α) άρθρο 1 παράγραφος 2 στοιχεία β), γ) και ε) της οδηγίας 72/462/ΕΟΚ, που αφορά την εξαίρεση από το πεδίο εφαρμογής της των εισαγωγών κρέατος και προϊόντων κρέατος που μεταφέρονται από τους ταξιδιώτες ή στέλνονται σε ιδιώτες·

β) άρθρο 8 παράγραφος 2 στοιχεία α) και β) της οδηγίας 91/494/ΕΟΚ, που αφορά την εξαίρεση από το πεδίο εφαρμογής της των εισαγωγών κρέατος και προϊόντων κρέατος πουλερικών που μεταφέρονται από τους ταξιδιώτες ή στέλνονται σε ιδιώτες·

γ) άρθρο 1 παράγραφος 3 της οδηγίας 92/45/ΕΟΚ, που αφορά την εξαίρεση από το πεδίο εφαρμογής της των εισαγωγών θανατωμένων θηραμάτων που μεταφέρονται από τους ταξιδιώτες·

δ) άρθρο 5 της απόφασης 93/13/ΕΟΚ, που αφορά το κρέας και το γάλα καθώς και τα προϊόντα του κρέατος και του γάλακτος.

2. Κατ' εξαίρεση από το άρθρο 1 της απόφασης 2002/349/ΕΚ, τα κράτη μέλη θα πρέπει να οργανώνουν ελέγχους στα σημεία εισόδου στην Κοινότητα που έχουν καθοριστεί από τις αρμόδιες αρχές σύμφωνα με τους κανόνες που προβλέπουν το άρθρο 3 παράγραφος 1, το άρθρο 4 παράγραφος 3 στοιχείο β) και παράγραφος 4, το άρθρο 17 παράγραφοι 1 και 3 και το άρθρο 24 παράγραφος 1 της οδηγίας 97/78/ΕΚ όσον αφορά το κρέας, το γάλα τα προϊόντα κρέατος και γάλακτος που αναφέρονται στην απόφαση όταν εισάγονται υπό τους όρους που προβλέπει το άρθρο 16 παράγραφος 1 στοιχεία α), β) και δ) της οδηγίας 97/78/ΕΚ.

Εντούτοις, με την επιφύλαξη των άρθρων 20 και 22 της οδηγίας 97/78/ΕΚ, και κατ' εξαίρεση από τις διατάξεις περί κτηνιατρικής πιστοποίησης οι έλεγχοι αυτοί δεν ισχύουν:

α) για τα προϊόντα που περιλαμβάνονται στο παράρτημα Ι·

β) για τα προϊόντα που εισέρχονται στην Κοινότητα από τη Νορβηγία, τη Γροιλανδία, τα νησιά Φαρόε, την Ισλανδία, την Ανδόρρα, το Σαν Μαρίνο, το Λιχτενστάιν, την Ελβετία, την Εσθονία, τη Λιθουανία, την Πολωνία, την Τσεχική Δημοκρατία, τη Σλοβενία, την Ουγγαρία, τη Ρουμανία, τη Βουλγαρία, τη Μάλτα και την Κύπρο,

και τα μεταφέρουν οι ταξιδιώτες στις χειραποσκευές τους ή στις αποσκευές τους για προσωπική τους κατανάλωση, λαμβανομένης υπόψη της φύσης του προϊόντος και της ποσότητας που θα μπορούσε λογικά να καταναλώσει ένα άτομο.

Άρθρο 2

1. Τα κράτη μέλη θα πρέπει να διασφαλίσουν ότι σε όλα τα σημεία εισόδου στην Κοινότητα θα πρέπει να εφιστάται η προσοχή των ταξιδιωτών που προέρχονται από τρίτες χώρες στους κινδύνους που αποτελούν για την υγεία των ζώων οι εισαγωγές προϊόντων ζωικής προέλευσης. Οι πληροφορίες αυτές θα πρέπει να περιλαμβάνουν τουλάχιστον αυτές που προβλέπονται από το παράρτημα ΙΙ, υπό τη μορφή ανακοινώσεων που θα είναι εκτεθειμένες σε εμφανή σημεία.

2. Τα κράτη μέλη θα πρέπει να ενεργήσουν ώστε οι διεθνείς εταιρείες μεταφοράς επιβατών να εφιστούν την προσοχή όλων των επιβατών που μεταφέρουν στην Κοινότητα στους κινδύνους που αποτελούν για την υγεία των ζώων οι εισαγωγές στην Κοινότητα προϊόντων ζωικής προέλευσης καθώς και στις διατάξεις της παρούσας απόφασης μέσω ενημερωτικών φυλλαδίων, τα οποία θα περιλαμβάνουν τουλάχιστον τις πληροφορίες οι οποίες προβλέπονται από το παράρτημα III.

Άρθρο 3

Τα μέτρα που προβλέπει η παρούσα απόφαση θα αναθεωρούνται ανά τρεις μήνες τουλάχιστον από την Επιτροπή με τη βοήθεια της μόνιμης επιτροπής για την τροφική αλυσίδα και την υγεία των ζώων, βάσει των νέων κοινοτικών κανόνων σχετικά με την υγεία των ζώων που ισχύουν κατά την εισαγωγή.

Άρθρο 4

Η παρούσα απόφαση τίθεται σε ισχύ την 1η Ιανουαρίου 2003.

Τα κράτη μέλη θα πρέπει να φροντίσουν ώστε οι πληροφορίες που προβλέπει το άρθρο 2 να είναι διαθέσιμες στους ταξιδιώτες μέχρι την 1η Ιανουαρίου 2003.

Μέχρι τις 15 Δεκεμβρίου 2002 η Επιτροπή θα διαθέσει στα κράτη μέλη τα αντίγραφα των ανακοινώσεων που συντάσσονται βάσει του υποδείγματος του παραρτήματος II. Το επιχειρησιακό κόστος θα επιβαρύνει τον κοινοτικό προϋπολογισμό μέχρι το ποσό των 25000 ευρώ κατ' ανώτατο όριο.

Άρθρο 5

Η παρούσα απόφαση απευθύνεται στα κράτη μέλη.

Βρυξέλλες, 9 Δεκεμβρίου 2002.

Για την Επιτροπή

David Byrne

Μέλος της Επιτροπής

(1) ΕΕ L 24 της 30.1.1998, σ. 9.

(2) ΕΕ L 224 της 18.8.1990, σ. 19.

(3) ΕΕ L 203 της 28.7.2001, σ. 16.

(4) ΕΕ L 302 της 31.12.1972, σ. 28.

(5) ΕΕ L 198 της 21.7.2001, σ. 11.

(6) ΕΕ L 268 της 24.9.1991, σ. 35.

(7) ΕΕ L 300 της 23.11.1999, σ. 17.

(8) ΕΕ L 268 της 14.9.1992, σ. 35.

(9) ΕΕ L 24 της 30.1.1998, σ. 31.

(10) ΕΕ L 9 της 15.1.1993, σ. 33.

(11) ΕΕ L 121 της 8.5.2002, σ. 6.

(12) http://www.fao.org/ag/AGA/Agah/ EUFMD/reports/sess33/default.htm

(13) Που είναι το COM (2000) 438 τελικό και τα έγγραφα 2000/0180, 2000/0181 (CNS) και 2000/0182 (COD).

ΠΑΡΑΡΤΗΜΑ I

Προϊόντα τα οποία αποτελούν αντικείμενο της εξαίρεσης από τους συστηματικούς κτηνιατρικούς ελέγχους όταν μεταφέρονται από ταξιδιώτες οι οποίοι εισέρχονται στην Κοινότητα:

- Παιδικό γάλα σε σκόνη, παιδικές τροφές και ειδικές τροφές που απαιτούνται για ιατρικούς λόγους, υπό τον όρο ότι τα προϊόντα αυτά δεν θα χρειάζονται ψυγείο πριν ανοιχτούν, θα είναι συσκευασμένα ιδιοσκευάσματα για άμεση πώληση στον τελικό καταναλωτή και δεν θα είναι ανοιγμένη η συσκευασία τους.

ΠΑΡΑΡΤΗΜΑ II

Η παρούσα ανακοίνωση θα πρέπει να συνταχθεί σε τουλάχιστον μια από τις επίσημες γλώσσες του κράτους μέλους εισαγωγής στην Ευρωπαϊκή Ένωση, καθώς και σε μια δεύτερη γλώσσα που θεωρείται κατάλληλη από τις αρμόδιες αρχές αυτού του κράτους μέλους, η οποία μπορεί να χρησιμοποιείται στη γειτονική χώρα ή, στην περίπτωση των αεροδρομίων και των λιμανιών, σε μια γλώσσα η οποία είναι η πιο πιθανή να χρησιμοποιείται από τους επιβάτες που φθάνουν στο σταθμό.

Τα κράτη μέλη θα πρέπει να συμπληρώσουν αυτή την ανακοίνωση με πληροφορίες που θα ανταποκρίνονται στις τοπικές συνθήκες καθώς και με την εθνική τους νομοθεσία που έχει θεσπιστεί με βάση την οδηγία 97/78/EΚ.

>PIC FILE= "L_2002353EL.000701.TIF">

(Η ακόλουθη ανακοίνωση βρίσκεται στη διεύθυνση: http://europa.eu.int/comm/food/ fs/ah_pcad/ah_pcad_ importposters_en.html)

ΠΑΡΑΡΤΗΜΑ III

Οι διεθνείς εταιρίες μεταφοράς προσώπων θα πρέπει να κάνουν χρήση των υφισταμένων μέσων ενημέρωσης των ταξιδιωτών (π.χ. ενημερωτικά φυλλάδια, φωνητικά μηνύματα, απεικονίσεις σε οθόνες και σε τοίχους κ.λπ.) για την ακόλουθη ανακοίνωση:

>PIC FILE= "L_2002353EL.000902.TIF">